**Amintiri despre mâine**

*Lavinia Elena Niculicea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îndes clipele căprui în sertarele cu vechituri

să uit de noi,

dintr-o fotografie îmi zâmbește adolescența.

Aleg să o înrămez pe pereții tapetați

cu surâs de Mona Lisa,

amintirile despre mâine

să rămână într-un album digital.

Dorul de orele în care îmi predai

anatomia sufletului e un junghi intercostal

ce a început să doară tot mai tare

la fiecare trecere a anilor pe roșu.

Amenzile le plătesc în avans…

Consult dicționarele de argou să pot

traduce sensul timpului pierdut

în stațiile aglomerate dintre vise,

să nu mai adăpostesc în vena cavă

țurțuri vinovați,

ci să fiu proprietară de luceferi,

în cartierele rău famate ale existenței.

Mă semnez pe spatele fotografiei

c-un cod de sentimente

indescifrabile…